**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky predkladá návrh zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony na základe rámcového plánu legislatívnych úloh vlády Slovenskej republiky na VIII. volebné obdobie a plánu legislatívnych úloh vlády Slovenskej republiky na mesiace jún až december 2021. Materiál bol predmetom medzirezortného pripomienkového konania (<https://www.slov-lex.sk/legislativne-procesy/SK/LP/2020/562>) a opakovaného medzirezortného pripomienkového konania (<https://www.slov-lex.sk/legislativne-procesy/SK/LP/2021/105>).

Cieľom návrhu zákona je najmä

* zefektívnenie procesu prijímacieho konania na vzdelávanie v stredných školách,
* zosúladenie terminológie a systému hodnotenia žiakov v základných školách a v stredných školách,
* rozšírenie dištančného vzdelávania v dennej forme štúdia ako systémové opatrenie,
* otvorenie trhu s edukačnými publikáciami,
* úprava zdravotnej spôsobilosti žiaka,
* spresnenie postupov vo výchove a vzdelávaní v školách s medzinárodným programom,
* zmena spôsobu získavania nižšieho stredného vzdelania,
* komplexná zmena systému poradenstva a prevencie,
* zavedenie pojmu národnostné školy a národnostné školské zariadenia,
* zníženie množstva zákonnej úpravy vo vzťahu k pedagogickej dokumentácii a ku komisiám pri ukončovaní výchovy a vzdelávania v stredných školách,
* vytvorenie rámca pre väčšiu variabilitu pôsobenia škôl s organizačnými zložkami.

Účinnosť návrhu zákona sa navrhuje

* vo všeobecnosti od 1. januára 2021 vzhľadom na rozpočtový rok a prípravu nasledujúceho školského roka,
* od 2. januára 2022 vo vzťahu k novele zákona č. 597/2003 Z. z., keďže 1. januárom 2022 nadobúda účinnosť iná novela tohto zákona (parlamentná tlač č. 500) a je potrebné zabezpečiť jednoznačnú účinnosť vo vzťahu k ustanoveniam, ktorých sa týkajú oba zákony,
* od 1. apríla 2022 vo vzťahu k zmenám v oblasti tehotenských štipendií tak, aby dátum zohľadňoval novelu zákona č. 177/2018 Z. z. (parlamentná tlač č. 554), konkrétne ustanovenia, ktoré majú nadobudnúť účinnosť tiež od 1. apríla 2022,
* od 1. septembra 2023 vo vzťahu ku katalógu výsledkov experimentálneho overovania a inovácií vo výchove a vzdelávaní z hľadiska dostatočnej legisvakancie na jeho uplatňovanie až od začiatku školského roka 2023/2024,
* od 1. septembra 2024 vo vzťahu k trom inkluzívnym opatreniam z hľadiska dostatočnej legisvakancie na zabezpečenie ich uplatňovania až od začiatku školského roka 2024/2025.

Návrh zákona nie je predmetom vnútrokomunitárneho pripomienkového konania.